酬秋塘古詩之惠
作者：釋居簡
朝代：宋

paragraphs: 鄉來小朵煙蒼蒼，烏紗瘦策尋初凉。
囊封借月留雲章，朗吟響答山琅琅。
寥寥十載遥相望，尺書不得鴻鴈將。
朅來屢分讀書床，殘編斷柬雜朱黄。
梅花楮帳芙蓉裳，書傳騰馥掩衆芳。
前日破雨破竹窗，勃窣倒屣成踉蹌。
寒暄一語不暇吐，望之巋然魯靈光。
郊寒豈復療島瘦，齊大叵堪容楚狂。
亭亭雪茸未下榻，采采霜薺先盈筐。
長歌爛爛古錦段，十詩亹亹秋圃場。
離騷大雅得祖述，夜光明月相抵當。
不貽它人乃見及，三嚥十襲藏緘箱。
藿葵䫲頷欠瓊玖，誰羹甘露醫滄浪。
車輪裹蒲碾雲漢，爲我舉手瓢天漿。